สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจวประจำวันที่ 14 ก.ค.58
14 ก.ค. 2558

– เงินเยนอยู่ที่ระดับ 123.40 เยน/ดอลลาร์ จากตอนเช้าที่อยู่ที่ระดับ 123.50 เยน/ดอลลาร์
– ส่วนเงินยูโรอยู่ที่ระดับ 1.1035 ดอลลาร์/ยูโร จากตอนเช้าที่อยู่ที่ระดับ 1.1000 ดอลลาร์/ยูโร
– ดัชนี SET ปิดวันนี้ที่ระดับ 1,488.40 จุด ลดลง 2.25 จุด หรือ 0.15% มูลค่าการซื้อขาย 30,503.55 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 118.48 ล้านบาท (SET+MAI)
 
– นายอัทธ์ พิศาลวานิช ผู้อำนวยการศูนย์ศึกษาการค้าระหว่างประเทศ มหาวิทยาลัยหอการค้าไทย เผยผลวิเคราะห์ทิศทางการส่งออกของไทยปี 58 คาดว่าน่าจะติดลบที่ 3.8% มีมูลค่า 218,896 ล้านเหรียญฯ ซึ่งเป็นการติดลบต่อเนื่องเป็นปีที่ 3 และต่ำสุดในรอบ 6 ปีนับจากปี 53
– ที่ประชุมคณะรัฐมนตรี (ครม.) มีมติเห็นชอบในร่างพ.ร.ฎ.ขยายระยะเวลาการลดอัตราภาษีมูลค่าเพิ่มจาก 10% เหลือ 7% ออกไปอีก 1 ปี หลังจากครบกำหนดในเดือนก.ย.ปีนี้ตามที่กระทรวงการคลังเสนอ
–  คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เห็นชอบร่างหลักเกณฑ์ประมูล 4G คลื่นความถี่ 1800 MHz โดยจะเปิดประมูลในวันที่ 11 พ.ย. 2558 กำหนดให้มีการประมูลคลื่นความถี่เป็น 2 ใบอนุญาต ใบอนุญาตละ 12.5 MHz โดยมีกำหนดราคาเริ่มต้นการประมูลที่ 11,600 ล้านบาทต่อหนึ่งใบอนุญาต ซึ่งเป็นราคาที่คำนวณจาก 70% ของมูลค่าคลื่นความถี่ กรณีที่มีผู้เข้าร่วมการประมูลผ่านคุณสมบัติน้อยกว่าหรือเท่ากับจำนวนใบอนุญาตที่เปิดให้ประมูล จะเพิ่มราคาตั้งต้นเป็น 16,570 ล้านบาทต่อหนึ่งใบอนุญาต ซึ่งเป็นราคาที่คำนวณจากมูลค่าคลื่นที่แท้จริง
– ธนาคารกลางจีนประกาศว่า ธนาคารจะดำเนินนโยบายการเงินอย่างรอบคอบต่อไป และจะปรับปรุงความสามารถของระบบการเงินให้ตอบสนองเศรษฐกิจที่แท้จริงของประเทศ
– นายอเล็กซิส ซิปราส นายกรัฐมนตรีกรีซเตรียมยื่นร่างกฎหมายเกี่ยวกับการปรับขึ้นภาษีการขายและการลดเงินบำนาญ หลังจากที่รัฐบาลกรีซได้บรรลุข้อตกลงร่วมกับกลุ่มเจ้าหนี้ยุโรปเมื่อวานนี้ ทั้งนี้ สมาชิกรัฐสภากรีซจะลงคะแนนเสียงว่า จะอนุมัติร่างกฎหมายซึ่งได้มีการระบุแผนการปฏิรูปเศรษฐกิจชุดใหม่หรือไม่ โดยแผนดังกล่าวครอบคลุมมาตรการรัดเข็มขัดในด้านต่างๆ ตามที่กลุ่มเจ้าหนี้ได้กำหนดไว้
– รัฐบาลกรีซได้ชำระคืนตราสารหนี้สกุลเงินเยน หรือซามูไรบอนด์ ที่ครบกำหนดในวันนี้ หลังจากที่กรีซบรรลุข้อตกลงหนี้สินกับเจ้าหนี้เมื่อวานนี้ ซึ่งได้ช่วยให้กรีซรอดพ้นจากภาวะผิดนัดชำระหนี้เชิงพาณิชย์ที่อาจจะสร้างความปั่นป่วนในตลาดการเงิน
– สมาคมแลกเปลี่ยนทองคำและเงินของจีน เปิดเผยว่า ราคาทองคำที่ตลาดฮ่องกงอ่อนตัวลง 19 ดอลลาร์ฮ่องกง ปิดที่ระดับ 10,680 ดอลลาร์ฮ่องกง/ตำลึง เทียบเท่ากับ 1,155.28 ดอลลาร์สหรัฐ/ทรอยออนซ์ ลดลง 2.06 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/ 7.76 ดอลลาร์ฮ่องกง
– สำนักงานสถิติแห่งชาติของเยอรมนี (Destatis) เปิดเผยว่า ดัชนีราคาผู้บริโภค (CPI) ของเยอรมนี ที่คำนวณตามมาตรฐานยุโรป (HICP) ในเดือนมิ.ย.ลดลง 0.2% จากเดือนพ.ค. และหากเทียบรายปี ดัชนี CPI ซึ่งเป็นมาตรวัดอัตราเงินเฟ้อในเดือนมิ.ย.เพิ่มขึ้นพียง 0.1% หลังจากที่ขยายตัว 0.7% ในเดือนก่อนหน้า โดยสอดคล้องกับข้อมูลเบื้องต้น
– สำนักงานสถิติแห่งชาติของอังกฤษเปิดเผยว่า ดัชนีราคาผู้บริโภค (CPI) ของอังกฤษในเดือนมิ.ย.ลดลงมาอยู่ที่ระดับ 0% อีกครั้ง หลังจากขยายตัว 0.1% ในเดือนพ.ค. ซึ่งตอกย้ำถึงความวิตกกังวลของธนาคารกลางประเทศต่างๆเกี่ยวกับการชะลอลงของเงินเฟ้อ
 
ที่มา: สำนักข่าวอินโฟเควสท์